Groot nuus vir deelnemers aan SA se eerste seisoen van The Voice
JY LEES NOU Groot nuus vir deelnemers aan SA se eerste seisoen van The Voice
Ná ’n ongelooflik suksesvolle eerste Suid-Afrikaanse seisoen van The Voice het die platemaatskappy Universal Music pas bekendgemaak dat hulle kontrakte met 10 van die deelnemers gesluit het.
Toe die seisoen aanvanklik klaar was, het drie deelnemers, onder andere die wenner, Richard Stirton, kontrakte losgeslaan.
Maar die bestuurders by Universal was so beïndruk deur vanjaar se talentvolle deelnemers dat hulle nou nog sewe kontrakte uitgedeel het.
Buiten Richard, Thembeka Mnguni en Zoë Modiga, het Gavin Edwards, Vernon Barnard, Jono Johansen, Johan Anker, Almur Marais, Jeremy Olivier en Austin Lurring ook eersdaags albums op die winkelrakke.
“Ons is opgewonde oor die ongelooflike talent wat na vore gekom het in die eerste seisoen van The Voice SA – die program en talent het ons stoutste verwagtings oortref,” het Kevin Grenfell, hoof van reklame en repertoire by Universal Music gesê.
“Ons glo die 10 deelnemers wat saam met ons gaan werk, verteenwoordig ’n goeie verskeidenheid Suid-Afrikaanse musiek, elk met sy of haar unieke klank en persoonlikheid.”
Kevin sê hulle sien daarna uit om saam met al die sangers te werk.
’n Paar van die deelnemers stel ook al eersdaags hul debuutmusiekvideo’s bekend, onder andere Gavin Edwards met sy enkelsnit, Sparks. Thembeka en Jono se eerste enkelsnitte word ook voor die einde van hierdie maand verwag.
En as wenner van The Voice reik Richard aanstaande maand sy debuutalbum uit. Dié 22-jarige kan ook spog nadat hy pas deur ’n internasionale paneel aangewys is as die beste The Voice-wenner ter wêreld.
Die paneel het gekyk na die wenners van 23 lande en Richard eindelik gekies om die kroon as die beste ter wêreld te dra.